20 Μαΐου, 2024

**ΔΕΛΤΙΟ ΤΥΠΟΥ**

**ΑΠΑΝΤΗΣΗ ΤΗΣ ΣΤΑΤΙΣΤΙΚΗΣ ΥΠΗΡΕΣΙΑΣ ΣΕ ΣΧΟΛΙΟ ΠΟΥ ΔΗΜΟΣΙΕΥΕΤΑΙ ΣΤΗΝ**

**ΕΦΗΜΕΡΙΔΑ ΑΛΗΘΕΙΑ**

Αναφορικά με το παραπολιτικό σχόλιο με τίτλο «Στατιστική Ευημερία», που δημοσιεύτηκε στο ηλεκτρονικό φύλλο της εφημερίδας «Αλήθεια» στις 18/5/2024, η αναφορά ότι «η Στατιστική Υπηρεσία, η οποία υπάγεται στο Υπουργείο Οικονομικών, έχει χρόνια να προχωρήσει σε αναπροσαρμογή των δεδομένων του δείκτη για το όριο της φτώχειας» είναι απολύτως αβάσιμη και παραπλανητική.

Η Στατιστική Υπηρεσία απολαμβάνει πλήρους επαγγελματικής ανεξαρτησίας και κανείς δεν επεμβαίνει ή καθορίζει τον τρόπο λειτουργίας της. Τηρεί αυστηρά διεθνή και ευρωπαϊκά πρωτόκολλα και κανονισμούς στην ανάπτυξη, παραγωγή και δημοσίευση των δεικτών της.

Ο δείκτης φτώχειας υπολογίζεται και δημοσιεύεται κάθε χρόνο με βάση τον Κανονισμό (ΕΕ) 2019/1700, διασφαλίζοντας την ακρίβεια και την πληρότητα των δεδομένων. Πιστοποιείται από την Ευρωπαϊκή Στατιστική Υπηρεσία (Eurostat) πριν από τη δημοσίευσή του, επιβεβαιώνοντας την αξιοπιστία του.

Ο ισχυρισμός ότι ο δείκτης για το όριο της φτώχειας δεν αναπροσαρμόζεται είναι ανεύθυνος και ανυπόστατος. Η Στατιστική Υπηρεσία δημοσιοποιεί κάθε χρόνο το ποσοστό φτώχειας, όχι μόνο στο 60% του διάμεσου διαθέσιμου εισοδήματος αλλά και στο 40%, 50% και 70%. Εναπόκειται στο κράτος να αποφασίσει ποιο όριο επιθυμεί να επιλέξει για σκοπούς κοινωνικής πολιτικής. Η Στατιστική Υπηρεσία δεν εμπλέκεται στην απόφαση αυτή.

Η εμπιστοσύνη των χρηστών στα δεδομένα που παράγει η Στατιστική Υπηρεσία παραμένει ακλόνητη. Η Υπηρεσία συνεχίζει να εκτελεί το έργο της με συνέπεια, αφοσίωση, αντικειμενικότητα και επαγγελματισμό.